S-138/2011

Mál þetta, sem þingfest var þann 12. maí. sl. og dómtekið þann sama dag, er höfðað með ákæru lögreglustjórans á Selfossi, dagsettri 13. mars 2011, á hendur H-kk-þgf V-kk-þgf, kt. 000000-0000, til heimilis að Dranghólum 13, Selfossi;

„fyrir fíkniefnabrot

með því að hafa þriðjudaginn 14. september 2010 á heimili sínu að Dranghólum 13 á Selfossi haft í vörslum sínum 70 kannabisplöntur [4 – 38 cm á hæð] er samtals vógu 241,7 g og fyrir að hafa um nokkurt skeið fram til þessa dags ræktað greindar kannabisplöntur, en umrædd fíkniefni fundust við húsleit lögreglu á heimili ákærða framangreindan dag.

Telst brot ákærða varða við 2. gr., sbr. 4., 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist, að ákærði verði dæmdur til refsingar og til að sæta upptöku á framangreindum fíkniefnum (efnaskrá lögreglu nr. 18725) samkvæmt 6. mgr. 5. gr. laga nr. 65, 1974 og 2. mgr. 14 .gr. reglugerðar nr. 233/2001 og til greiðslu alls sakarkostnaðar.“

Ákærði mætti við þingfestingu málsins og óskaði eftir skipun verjanda og var G-kk-nf H-kk-nf hdl. skipaður verjandi ákærða. Ákærði játaði sök .

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála eftir að fulltrúa ákæruvaldsins og verjanda ákærða hafði verið gefinn kostur á að tjá sig um ákvörðun refsingar og lagasjónarmið.

Um málavexti vísast til ákæruskjals. Með vísan til skýlausrar játningar ákærða, sem er í samræmi við gögn málsins, telst sannað að ákærði framdi brot það sem greinir í ákæru og er það réttilega fært til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði sem liggur frammi í málinu hefur ákærði einu sinni áður sætt refsingu en hann gekkst undir sektargerð lögreglustjóra í janúar 2005 og samþykkti að greiða 67.000 króna sekt fyrir brot gegn lögum nr. 65/1974 um ávana- og fíkniefni.

Refsing ákærða er ákveðin fangelsi í 30 daga, en með vísan til umfangs ræktunarinnar og að eingöngu er ákært fyrir ræktun og vörslu, þykir rétt að fresta fullnustu refsingar og skal hún falla niður að liðnum tveimur árum, frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 skal ákærði sæta upptöku á 70 kannabisplöntum, samtals 241,7 grömmum, efnaskrá lögreglu nr. 18725.

Með vísan til 1. mgr. 218. gr. laga nr. 88/2008 er ákærði dæmdur til greiðslu alls sakarkostnaðar, sem er þóknun skipaðs verjanda ákærða, G-kk-ef H-kk-ef hdl., 55.000 krónur að meðtöldum virðisaukaskatti.

R-kvk-nf T-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf V-kk-nf, sæti fangelsi í 30 daga en fullnustu refsingarinnar skal frestað og skal hún niður falla að liðnu tveimur árum frá birtingu dómsins haldi ákærði almennt skilorð 57. gr. almennra hegningarlaga.

Ákærði sæti upptöku á 70 kannabisplöntum, samtals 241,7 grömmum, efnaskrá lögreglu nr. 18725.

Ákærði greiði sakarkostnað, sem er þóknun skipaðs verjanda ákærða, G-kk-ef H-kk-ef hdl., 55.000 krónur að meðtöldum virðisaukaskatti.

R-kvk-nf T-kvk-nf.